贈江宰彥通
作者：曾丰
朝代：宋

paragraphs: 富沙耆舊江先生，方冊之中久聞名。
今識其子長安城，中年狀貌老典刑。
居官不翅冰玉清，未嘗一出清之聲。
臨事不翅水鑒明，未嘗一示明之形。
牛刀初割琴初鳴，市稀善獲鮮善烹。
江華百里農桑甿，陰受令尹生與成。
尚不能窺豈能評，兩部使者識理精。
循吏政出吾六經，一元動盪萬彙亨。
不以能稱乃真能，交章疾置聞朝廷。
明公歸重蓋如此，素履復修想俱偉。
立朝致主從今始，廊廟規摹寧出是。
貞觀三錢一斗米，房杜傳中無可紀。
事業文章非異軌，誰云解此不解彼。
學詩反幾我開啟，生平言行詩之理。
游泳於詩未知爾，國風雅頌興賦比。
類發於情止於禮，六義同歸一宗旨。
包涵萬象無涯涘，騎馿覓馿殆忘己。
子歸反聽收初視，三百篇中參到髓。